साहब सड़क सुधरवाओ या फिर गांव में खरीदी केंद्र शुरू करवाओ
5 साल में भी नहीं बनी 25 किमी लंबी सड़क
किसानों ने एसडीएम को सौंपा ज्ञापन
भास्कर संवाददाता। टिमरनी
तहसील क्षेत्र में बाजनिया से बघवाड़ के बीच की सड़क खस्ताहाल है। किसानों ने मंगलवार को एसडीएम को ज्ञापन सौंपते हुए कहा दोनों गांवों के बीच सड़क खराब है। इससे गेहूं की ट्राॅलियों को लाते समय हादसे की आशंका रहती है। साहब इसे देखते हुए सड़क सुधरवा दो या गांव में ही समर्थन मूल्य पर गेहूं खरीदी केंद्र शुरू करवा दो। मंगलवार को भारतीय किसान संघ ग्रामीण इकाई के सदस्यों ने एसडीएम जेपी सचान को ज्ञापन सौंपा। संघ के बाजनिया अध्यक्ष विष्णुप्रसाद मालाकार ने बताया बाजनिया से बघवाड़ तक लगभग 8 किमी के कच्चे मार्ग को सुधारने की मांग की है। यहां मार्ग कच्चा होने के साथ ही ऊबड़-खाबड़ है। जगह-जगह से टूटा हुआ है। इस कारण यहां के किसानों को बघवाड़ सायलो खरीदी केंद्र तक ट्रैक्टर- ट्राली से गेहूं ले जाने में काफी परेशानियों का सामना करना पड़ता है। साथ ही दुर्घटनाओं की भी आशंका भी बनी रहेगी। यदि इस मार्ग को नहीं सुधारा गया तो किसानों को खरीदी केंद्र पर पक्के मार्ग से करीब 30 किमी की दूरी तय कर जाना पड़ेगा। इससे उन्हें अतिरिक्त फेर पड़ेगा और अतिरिक्त व्यय वहन करना पड़ेगा। संघ ने मामले में एसडीएम से मांग की है कच्चे मार्ग को दुरुस्त कराया जाए या गांव में ही पूर्व की तरह खरीदी केंद्र फिर से शुरू किया जाए।
पोखरनी से बाजनिया प्रधानमंत्री सड़क योजना से बनी सड़क के निर्माण कार्य अनियमितता बरती जा रही है। मालाकार ने बताया पोखरनी से बाजनिया प्रधानमंत्री सड़क का काम किया जा रहा है। इसमें ठेकेदार साइड सोल्डर निर्माण में मुरम व बजरी के स्थान पर पीली मिट्टी डलवा रहा है। इसमें करीब 4 किमी का मार्ग नहर से लगा हुआ है। इससे बारिश के दौरान घटना-दुर्घटना होने की संभावना रहती है। वहीं इस रास्ते के किनारे झाड़ियां लगी हुई हैं। जिसे ठेकेदार ने साफ नहीं करवाया है। मार्ग में मोड़ होने के कारण सामने से आने वाले वाहन दिखाई नहीं देते हैं। ऐसे में ठेकेदार को निर्देशित कर गुणवत्ता पूर्ण कार्य करवाने की मांग की है।
हंडिया। डुमलाय से मसनगांव के बीच की सड़क की हालत।
hin_Deva hin_Deva hin_Deva kas_Deva hin_Deva hin_Deva hin_Deva